SL Uradni list Evropske unije L 204/7

UREDBA KOMISIJE (EU) 2016/1244

z dne 28. julija 2016

o spremembi Priloge I k Uredbi (ES) št. 1334/2008 Evropskega parlamenta in Sveta glede uporabe nekaterih aromatičnih snovi iz skupine, povezane s strukturo α, β-nenasičenosti

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 1334/2008 Evropskega parlamenta in Sveta z dne 16. decembra 2008 o aromah in nekaterih sestavinah živil z aromatičnimi lastnostmi za uporabo v in na živilih ter spremembi Uredbe Sveta (EGS) št. 1601/91, uredb (ES) št. 2232/96 in (ES) št. 110/2008 ter Direktive 2000/13/ES (1) in zlasti člena 11(3) Uredbe,

ob upoštevanju Uredbe (ES) št. 1331/2008 Evropskega parlamenta in Sveta z dne 16. decembra 2008 o vzpostavitvi skupnega postopka odobritve za aditive za živila, encime za živila in arome za živila (2) ter zlasti člena 7(5) Uredbe,

ob upoštevanju naslednjega:

(1) Priloga I k Uredbi (ES) št. 1334/2008 določa seznam Unije z aromami in izvornimi snovmi, odobrenimi za uporabo v in na živilih, ter pogoje njihove uporabe.

(2) Z Izvedbeno uredbo Komisije (EU) št. 872/2012 (3) je bil sprejet seznam aromatičnih snovi in vključen v del A Priloge I k Uredbi (ES) št. 1334/2008.

(3) Navedeni seznam se lahko posodablja v skladu s skupnim postopkom iz člena 3(1) Uredbe (ES) št. 1331/2008 na pobudo Komisije ali na podlagi zahtevka, ki ga vloži država članica ali zainteresirana stran.

(4) Seznam Unije z aromami in izvornimi snovmi vsebuje več snovi, za katere je Evropska agencija za varnost hrane (v nadaljnjem besedilu: Agencija) zahtevala predložitev dodatnih znanstvenih podatkov za dokončanje ocene pred posebnimi roki iz dela A Priloge I k Uredbi (ES) št. 1334/2008.

(5) V primeru petih snovi iz ocene za aromatične skupine 208 (revizija 1), in sicer p-menta-1,8-dien-7-ol (št. FL 02.060), mirtenol (št. FL 02.091), mirtenal (št. FL 05.106), p-menta-1,8-dien-7-il acetat (št. FL 09.278) in mirtenil acetat (št. FL 09.302), je bil v seznamu Unije kot rok za predložitev zahtevanih dodatnih znanstvenih podatkov določen 31. december 2012. Vložnik je te podatke predložil.

(6) Navedena kemijska skupina vključuje snov p-menta-1,8-dien-7-al (št. FL 05.117), ki je bila uporabljena kot reprezentativna snov za skupino in za katero so bili predloženi podatki o toksičnosti.

(7) Agencija je ocenila predložene podatke in v svojem znanstvenem mnenju z dne 24. junija 2015 (4) navedla, da je snov p-menta-1,8-dien-7-al (št. FL 05.117) genotoksična in vivo, zato uporaba te snovi kot aromatične snovi pomeni tveganje za varnost. Navedena snov je bila že umaknjena s seznama Unije z Uredbo Komisije (EU) 2015/1760 (5).

(8) V navedenem mnenju je Agencija ugotovila tudi, da ker je p-menta-1,8-dien-7-al (št. FL 05.117) reprezentativen za skupino, obstaja morebitno tveganje za varnost drugih snovi v skupini.

(9) Da bi lahko nadalje ocenili varnost navedenih petih snovi, so bile zadevne strani uradno zaprošene, da do 30. aprila 2016 predložijo dodatne študije o toksičnosti, na podlagi katerih bo Agencija lahko dokončala njihovo oceno.

(10) Zadevne strani so predložile zahtevane nove študije pred 30. aprilom 2016.

(11) Dokler Agencija ne oceni novih znanstvenih podatkov, Odbor Agencije za snovi v stiku z živili, encime, arome in pomožna tehnološka sredstva (CEF) te snovi po potrebi v celoti ne oceni v skladu s postopkom v odboru in poznejši regulativni postopek ni končan, je prav tako ustrezno spremeniti pogoje uporabe navedenih petih snovi, da bi bolje odražali sedanjo dejansko uporabo teh snovi.

(12) Ob upoštevanju tehničnih razlogov bi bilo treba določiti prehodna obdobja za živila, ki jim je bila dodana katera koli od petih aromatičnih snovi in so bila dana v promet ali poslana v Unijo iz tretjih držav pred datumom začetka veljavnosti te uredbe.

(13) Del A Priloge I k Uredbi (ES) št. 1334/2008 bi bilo zato treba ustrezno spremeniti.

(14) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1

Del A Priloge I k Uredbi (ES) št. 1334/2008 se spremeni v skladu s Prilogo k tej uredbi.

Člen 2

1. Živila, ki jim je bila dodana katera koli od petih aromatičnih snovi: p-menta-1,8-dien-7-ol (št. FL 02.060), mirtenol (št. FL 02.091), mirtenal (št. FL 05.106), p-menta-1,8-dien-7-il acetat (št. FL 09.278) in mirtenil acetat (št. FL 09.302), ki niso v skladu s pogoji, določenimi v Prilogi k tej uredbi, in so bila zakonito dana v promet pred začetkom veljavnosti te uredbe, se lahko tržijo do minimalnega roka trajanja ali datuma uporabe.

2. Živila, uvožena v Unijo, ki jim je bila dodana katera koli aromatična snov iz odstavka 1 in niso v skladu s pogoji, določenimi v Prilogi k tej uredbi, se lahko tržijo do minimalnega roka trajanja ali datuma uporabe, če uvoznik takih živil lahko dokaže, da so bila poslana iz zadevne tretje države in so bila na poti v Unijo pred datumom začetka veljavnosti te uredbe.

3. Prehodni obdobji iz odstavkov 1 in 2 se ne uporabljata za mešanice arom.

Člen 3

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 28. julija 2016 Za Komisijo Predsednik Jean-Claude JUNCKER

(1) UL L 354, 31.12.2008, str. 34.

(2) UL L 354, 31.12.2008, str. 1.

(3) Izvedbena uredba Komisije (EU) št. 872/2012 z dne 1. oktobra 2012 o sprejetju seznama aromatičnih snovi iz Uredbe (ES) št. 2232/96 Evropskega parlamenta in Sveta, njegovi uveljavitvi v Prilogi I k Uredbi (ES) št. 1334/2008 Evropskega parlamenta in Sveta ter razveljavitvi Uredbe Komisije (ES) št. 1565/2000 in Odločbe Komisije 1999/217/ES (UL L 267, 2.10.2012, str. 1).

(4) Scientific Opinion on Flavouring Group Evaluation 208 Revision 1 (FGE.208Rev1) (Znanstveno mnenje o oceni za aromatične skupine 208, revizija 1): Consideration of genotoxicity data on representatives for 10 alicyclic aldehydes with the α,β-unsaturation in ring / side-chain and precursors from chemical subgroup 2.2 of FGE.19 (Preučitev podatkov o genotoksičnosti predstavnikov desetih alicikličnih aldehidov z α, β-nenasičenostjo v obroču / stransko verigo in predhodnimi sestavinami iz kemijske podskupine 2.2 iz FGE.19) EFSA Journal 2015;13(7):4173, 28 str. doi:10.2903/j.efsa.2015.4173. Na voljo na spletu: www.efsa.europa.eu/efsajournal.

(5) Uredba Komisije (EU) 2015/1760 z dne 1. oktobra 2015 o spremembi Priloge I k Uredbi (ES) št. 1334/2008 Evropskega parlamenta in Sveta glede umika aromatične snovi p-menta-1,8-dien-7-al s seznama Unije (UL L 257, 2.10.2015, str. 27).